b'\n_START_ARTICLE_\nEero Polas\n_START_PARAGRAPH_\nEero Polas (vuoteen 1962 Pollari, 21. elokuuta 1919 Halsua \xe2\x80\x93 2. maaliskuuta 2000 Helsinki) oli suomalainen musiikkipedagogi ja kuoronjohtaja. H\xc3\xa4n vaikutti laajasti suomalaisen kansanmusiikin parissa ja oli perustamassa Purppuripelimannit-yhtyett\xc3\xa4._NEWLINE_Kaustislaiseen laulaja- ja soittajasukuun kuulunut Eero Polas aloitti musiikin opiskelun omin p\xc3\xa4in ja suoritti kirjeopistossa musiikin teorian kursseja. Kanttori-urkurin tutkinnon h\xc3\xa4n suoritti Helsingin kirkkomusiikkiopistossa vuonna 1944 ja Sibelius-Akatemiassa musiikinopettajan tutkinnon seuraavana vuonna. Sotien aikana h\xc3\xa4n esiintyi viihdetaiteilijana muun muassa Henry Theelin ja "Nisse" Rinkaman kanssa._NEWLINE_Ty\xc3\xb6skennelless\xc3\xa4\xc3\xa4n opettajana Kokkolan yhteislyseossa Polas hoiti samalla Vetelin kanttori-urkurin virkaa vuosina 1946\xe2\x80\x931956. H\xc3\xa4n perusti Kokkolan Lauluveikot ja Vetelin Musiikinyst\xc3\xa4vien kuoron ja orkesterin ja toimi my\xc3\xb6s n\xc3\xa4iden johtajana. Vetelin ja Kaustisen pelimanneista Polas kokosi ja harjoitutti kansalliseen kuuluisuuteen nousseen ryhm\xc3\xa4n, jonka alkuper\xc3\xa4isen Jousimiehet-nimen tilalle h\xc3\xa4n aikanaan keksi nimen Purppuripelimannit (my\xc3\xb6hemmin Kaustisen Purppuripelimannit). H\xc3\xa4n toimi ryhm\xc3\xa4n johtajana vuosina 1947\xe2\x80\x931956 kunnes l\xc3\xa4hti opettajaksi Lahteen ja luovutti johtajuuden Konsta Jylh\xc3\xa4lle._NEWLINE_Polaksen viimeinen siviility\xc3\xb6paikka oli vuodesta 1959 Alppilan yhteislyseo, jonka lehtorin virasta h\xc3\xa4n j\xc3\xa4i el\xc3\xa4kkeelle vuonna 1980. Vuodesta 1960 h\xc3\xa4nen asuinpaikkansa oli Vantaa (silloinen Helsingin maalaiskunta). Lahdessa h\xc3\xa4n toimi Lahden Opettajakuoron ja Lahden Laulusiskojen johtajana, Helsingiss\xc3\xa4 johti puolestaan Kilven Kuoroa ja Vantaalla oli perustamassa mieskuoro Vantaan Laulua, jonka johtajana h\xc3\xa4n toimi vuosina 1966\xe2\x80\x931968. Kansanmusiikkiseuran puheenjohtaja h\xc3\xa4n oli vuosina 1975\xe2\x80\x931997._NEWLINE_Polas oli Kaustisen kansanmusiikkiseminaarin johtaja ja Kaustisen kansanmusiikkikes\xc3\xa4lukion rehtori vuosina 1973\xe2\x80\x931974 ja toimi vuosien varrella lukuisissa kansanmusiikkiin liittyviss\xc3\xa4 luottamusteht\xc3\xa4viss\xc3\xa4. H\xc3\xa4n sai Director cantus -arvonimen vuonna 1967.'